正月十八日蔡州道上遇雪次子由韵二首  其一
作者：蘇軾
朝代：宋

paragraphs: 蘭菊有生意，微陽回寸根。
方憂集暮雪，復喜迎朝暾。
憶我故居室，浮光動南軒。
松竹半傾瀉，未數葵與萱。
三徑瑶草合，一瓶井花溫。
至今行吟處，尚餘履舄痕。
一朝出從仕，永愧李仲元。
晚歲益可羞，犯雪方南奔。
山城買廢圃，槁葉手自掀。
長使齊安人，指說故侯園。